ΓΡΑΠΤΗ ΕΡΩΤΗΣΗ E-0334/01

υποβολή: John Bowis (PPE-DE) προς την Επιτροπή

(13 Φεβρουαρίου 2001)

Θέμα: Ασφάλειες Lloyd's

1. Εν συνεχεία της απάντησης στην ερώτηση Ε-3473(1) που έδωσε ο Επίτροπος Bolkestein εξ ονόματος της Επιτροπής στις 21 Δεκεμβρίου 2000, μπορεί να επισημάνει η Επιτροπή με ποιο νόμο του Ηνωμένου Βασιλείου και ποιο έτος πραγματοποιήθηκε η δέουσα μεταφορά της πρώτης οδηγίας του Συμβουλίου 73/239(2) στο εθνικό δίκαιο του Ηνωμένου Βασιλείου και τι μέτρα έχουν ληφθεί από την Επιτροπή από τότε προκειμένου να διασφαλιστεί η δέουσα εφαρμογή αυτού του νόμου;

2. Όσον αφορά την καταγγελία αριθ. 99/5049, μπορεί η Επιτροπή:

α) να εξηγήσει τις συνεχιζόμενες καθυστερήσεις στη λήψη απόφασης σχετικά με την έλλειψη πιστοποίησης φερεγγυότητας όπως ορίζεται στην οδηγία 73/239 και έχει μεταφερθεί στο νόμο περί ασφαλιστικών εταιρειών του Ηνωμένου Βασιλείου του 1982;

β) να επισημάνει εάν έχει λάβει απάντηση στην επιστολή που απηύθυνε στη βρετανική κυβέρνηση στις 16 Οκτωβρίου 2000;

γ) να επισημάνει ποιες είναι οι προθεσμίες που ορίστηκαν στην επιστολή της 16ης Οκτωβρίου;

δ) να επισημάνει εάν η κυβέρνηση του Ηνωμένου Βασιλείου τήρησε τις προθεσμίες αυτές;

(1) ΕΕ C 163 E της 6.6.2001, σελ. 132.

(2) ΕΕ L 228 της 16.8.1973, σελ. 3.

Απάντηση του κ. Bolkestein Εξ ονόματος της Επιτροπής

(30 Μαΐου 2001)

1. Η λειτουργία και οι ρυθμίσεις που διέπουν τις ασφάλειες Lloyd's είναι εξαιρετικά πολύπλοκες. Σύμφωνα με όσα γνωρίζει η Επιτροπή, οι βασικές απαιτήσεις της πρώτης οδηγίας του Συμβουλίου της 24ης Ιουλίου 1973 περί συντονισμού των νομοθετικών κανονιστικών και διοικητικών διατάξεων πού αφορούν την ανάληψη δραστηριότητος πρωτασφαλίσεως, εκτός της ασφαλίσεως ζωής, και την άσκηση αυτής, μεταφέρθηκαν στον εθνικό Βρετανικό δίκαιο για πρώτη φορά, όσον αφορά τη Lloyd's, με το νόμο το σχετικό με τις ασφαλιστικές εταιρίες (Insurance Companies Act) το 1982, καθώς και από τις τροπολογίες που έγιναν στην εν λόγω νομοθεσία. Το έντυπο των πιστοποιητικών ελέγχου ορίστηκε από τη νομοθεσία του 1983 της Lloyd's για θέματα ασφάλισης (Insurance (Lloyd's) Regulations).

Μετά το σημαντικό αριθμό καταγγελιών πουποβλήθηκαν από διαφωνούντα μέλη της Lloyd's, η Επιτροπή εξετάζει την εποχή αυτή εκ νέου κατά πόσον οι απαιτήσεις της κοινοτικής οδηγίας εφαρμόστηκαν ορθά στην περίπτωση της Lloyd's.

2. Όσον αφορά την καταγγελία αριθ. 99/5049,

α) ο διοικητικός έλεγχος απαίτησε περισσότερο χρόνο από όσο είχε προβλεφθεί λόγω της πολυπλοκότητάς του φακέλου. Οι ισχυρισμοί που προβλήθηκαν είναι εξαιρετικά σοβαροί και μελετώνται εις βάθος από την Επιτροπή. Όσον αφορά τις απαιτήσεις φερεγγυότητας που ζητούνται, η Βρετανική κυβέρνηση βεβαίωσε ότι δόθηκαν, σύμφωνα με την οδηγία αριθ. 73/239/ΕΟΚ του Συμβουλίου. Η Επιτροπή μελετά την εποχή αυτή τη φύση της απόδειξης φερεγγυότητας που παρασχέθηκε. Η εξέταση αυτή πραγματοποιείται σε στενή συνεργασία με τη βρετανική κυβέρνηση.

β) Η Επιτροπή έλαβε αναλυτική απάντηση στην επιστολή που απηύθυνε στις 6 Οκτωβρίου του 2000 στη Βρετανική κυβέρνηση.

γ) Στην επιστολή της 16ης Οκτωβρίου οριζόταν προθεσμία 6 εβδομάδων. Λόγω του εξαιρετικά μεγάλου αριθμού συγκεκριμένων και αναλυτικών ερωτήσεων που περιείχε η επιστολή, η οποία αναφερόταν σε γεγονότα που ανάγονται σε 20 σχεδόν χρόνια, η Επιτροπή χορήγησε στη Βρετανική κυβέρνηση συμπληρωματική προθεσμία σε επιστολή που απέστειλε στις 5 Δεκεμβρίου 2000.

δ) Η Βρετανική κυβέρνηση απάντησε με αναλυτική επιστολή, στις 25 Ιανουαρίου 2001. Όπως εξηγείται προηγουμένως, η επιστολή αυτή μελετάται την εποχή αυτή από την Επιτροπή.